حميد المهداوي

حميد المهداوي (تولد ف 1 يناير 1979 ف لخنيشات) هو صحافي مغريبي معروف ب لڤيديويات لي تيدير ف ليوتوب، وبلهضرة ديالو اللي تاتكون نيشان فلمواضيع اللي تيهضر عليها. المهداوي كان عندو سيت ديالو سميتو "بديل"، اللي تسد ف 2017.

المهداوي تعرف بواحد الستيل متميز من بين الصحفيين د الجورنالات الالكترونية سوا من الڤيديوهات الأسبوعية اللي عبارة على فتتاحيات، ولّا الحوارات اللي كان كايدير مع فاعلين سياسيين و حقوقيين من دارو.

حميد المهداوي كان من الصحافيين لقلال اللي غطاو حراك الريف بحيادية، وكان تيمشي بزاف للحسيمة باش يتبع لخبار. نهار 20 يوليوز 2017، قبل من واحد لمظاهرة د حراك الريف، قبطوه لبوليس، و تًحكم عليه ب 3 شهور د لحبس بتهمة "تحراش الناس باش يديرو مظاهرة، والغوات فمكان عمومي". هاد لحكم ديال تلت شهور بدلاتو لمحكمة مبعد لعام. من بعد، و بيدمان المهداوي فلحبس، تاهماتو محكمة خرة فالدر لبيضا بتهمة خرة هي بلي "ماعلمش الدولة بجريمة تاتمس لأمن"، هاد الجريمة هي واحد عيطلو من هولاندا (اللي أصلا قال باللي ماعيطلوش) و قالّو باللي باغي يدخل السلاح و الدبابات من روسيا للمغريب. مورا هاد التهمة تحكم عليه ب 3 سنين د لحبس.

من مورا ما تعتاقل المهداوي ومشا للحبس، دافعو عليه بزاف د لمنظمات و لهيئات، و طالبو باش يتطلق السراح ديالو، بحال منظمة مراسلون بلا حدود، هيومان رايتس ووتش و آمنيستي إنطرناشيونل.

ف صباح د 20 يوليوز 2020، خرج لمهداوي من لحبس د تيفلت 2 مورما دوز تلت سنين و هو مشدود.

 مصادر 

تصنيف:بيوغرافيا د رجال
تصنيف:صحافي مغريبي
تصنيف:زيادة 1979
تصنيف:ناس حيين
تصنيف:مقالات فيها مصدر و 3000 بايت
تصنيف:ناس تزادو ف خنيشات
تصنيف:ناس د قنيطرة